Mîrîrî tîpo Jesusya pemonkonyamî' yeurîma'pî inî'rî.
—Uurî wanî non po tîîko'mansenon weiyu'manen pe.
Anî' iipî ya uwenairî asarî pepîn ewaron ta,
tîweiyu eposai'ya ye'nen,
tîîko'manto' ton tîînen.
Mîrîrî pî' fariseuyamî'ya ta'pî:
—Aawarîrî apî'rî eeseurîma tiaronya taa pra man apî'.
Mîrîrî ye'nen anî'ya innape akupî pepîn.
Mîrîrî yuuku'pî Jesusya.
Ta'pîiya:
—Innape upî'rî eseurîma,
tîîse useruku pepîn.
O'non pata pai iipî'pî uurî epu'tî pî' wai.
O'non pata pona uutî epu'nen uurî.
Tîîse amîrî'nîkonya epu'tî pepîn o'non pata pai uuipî'pî moropai o'non pata pona uutî.
Amîrî'nîkon esenumenka upî' anepu'tîkon anera'ma'pîkon yawîrî.
Mîrîrî wenai seru'ye' wanî kai'ma eeseurîmakon.
Tîîse uurîya anî' yako'menka pepîn,
anî' yenumîuya pepîn sîrîrî.
Tîîse anî' yako'menkauya ya,
yairî eseurîma,
seru'ye' pra,
maasa pra uuwarîrî eseurîma pepîn unepu'tî pe.
Uyun nîrî eseurîma,
uupia tîîko'mansen,
uyarima'tîpon.
Moisés nurî'tîya yenupanto'ya taa:
Tiwinan pemonkon eseurîma ya,
tiwinsarî si'ma innape ikupî pepîn.
Tîîse asakî'nankon eseurîma ya se' kaisarî,
innape awanî mîrîrî.
Ayeserukon mîrîrî.
Uurî eseurîmasa' e'to' pî' anî' pe wanî pî'.
Moropai uyarimatîpon Paapa eseurîmasa' upî' eseurîma'pî kaisarî.
Mîrîrî ye'nen ayeserukon yawîrî innape awanî —ta'pî Jesusya.
Fariseuyamî'ya ta'pî ipî':
—O'non patawon ayun?
Jesusya ta'pî:
—Uurî epu'nenan pepîn amîrî'nîkon.
Uyun epu'nenan pepîn nîrî.
Anî' pe wanî epu'nen pe awanîkon ya,
anî' pe uyun wanî epu'tî'pîya'nîkon e'painon nîrî.
Mîrîrî warantî pemonkonyamî' yenupa'pî Jesusya Judeuyamî' epîremato' yewî' ta aminke pra to' nîtîrî yense' pî'.
Anapi'pai tiaronkon wanî'pî tîîse yapisî to'ya pra awanî'pî,
maasa pra iweiyu eseposa' pra awanî ye'nen.
Moropai inî'rî Jesusya to' yeurîma'pî:
—Uurî uutî kupî sîrîrî tarîpai.
Uutîsa' yai,
uyuwaya'nîkon kupî sîrîrî tîîse uyeporîya'nîkon pepîn.
Apona'nîkon amakuyikon ko'mamî tanne aasa'mantakon.
O'non pata uutî ya attîkon pepîn.
Mîrîrî taa Jesusya pî' Judeuyamî' esenumenka'pî.
—O'non pata pona attî?
—kai'ma to' eseurîma'pî.
—Amîrî'nîkon wîtî pepîn upîkîrî taiya manni'.
Awe'wî ka'rî?
—ta'pî to'ya.
Inî'rî Jesus eseurîma'pî to' pî':
—Amîrî'nîkon man tarîronkon pe.
Sîrîrî non po tîîko'mansenon amîrî'nîkon.
Tîîse uurî wanî ka' poino pe.
Sîrîrî non pon pepîn uurî.
Uurî mîîkîrî ta'pîuya sa'rî,
mîîkîrî pe ukupîya'nîkon pra awanîkon ya innape,
aasa'mantakon,
amakuyikon e'ronasa' pra tîîse.
Mîrîrî ye'nen amakuyikon ko'mamî tanne aasa'mantakon tauya manni' —ta'pîiya to' pî'.
Jesus pî' ta'pî to'ya:
—Anî' kin amîrî,
moriya?
Jesusya yuuku'pî:
—Amîrî'nîkon yeurîma pia'tî'pîuya pata pai,
ta'pîuya anî' pe wanî.
Mararon pepîn eseurîmato' man amîrî'nîkon pî',
imakui'pî pe awanîkon pî'.
Uyarimatîpon wanî seru'ye' pepîn.
Yairî awanî.
Mîîkîrî nekaremekî'pî upî' ekareme'nen pe wanî tamî'nawîronkon pî' —ta'pîiya.
Tîyun pî' Jesus eseurîma mîrîrî,
tîîse epu'tî to'ya pra awanî'pî.
Moropai Jesusya ta'pî to' pî':
—Uurî ka' poi iipî'pî pemonkon pe,
uurî pîmî'sa'kaya'nîkon pe naatîi pakî'nan pona.
Mîrîrî tîpo Paapa munmu pe uyepu'tîya'nîkon kupî sîrîrî.
Uuwarîron pe pra uyepu'tîya'nîkon pe naatîi.
Paapaya upanamasa' yawîrî ayeurîmauya'nîkon sîrîrî.
Uupia uyarimatîpon man.
Urumakaiya pra man.
Maasa pra itu'se Uyun e'to' ku'nen pe wanî —ta'pîiya.
Mîrîrî warantî Jesus eseurîma eta tîuya'nîkon pe arinîkonya innape ikupî'pî.